প্রযুক্তিবিদ জাকারিয়া স্বপনের যে বক্তব্য ওপরে তুলে ধরা হয়েছে তাতে বুঝতে কারো অসুবিধা হওয়ার কথা নয় কেন এই বিতর্ক। মানবাধিকারের দৃষ্টিতে নাগরিকদের ব্যক্তিগত গোপনীয়তাও নিরাপত্তার অংশ। সরকারের দায়িত্ব জনগণের জানমাল, সম্মানসহ সকল মৌলিক অধিকার সংরক্ষণ। নিরাপত্তার নামে ব্যক্তিস্বাধীনতায় হস্তক্ষেপ কোনো গণতান্ত্রিক সরকারের কাজ নয়। বায়োমেট্রিকস পদ্ধতিতে মোবাইল ফোনের সিম বাছাই নিয়ে সারাদেশে নাগরিক অধিকার ও নিরাপত্তা বিষয়ে নতুন বিতর্ক শুরু হয়েছে। সরকারের পক্ষ থেকে বলা হচ্ছে, এর ফলে অপরাধী শনাক্ত করতে সহজ হবে। কিন্তু তথ্যপ্রযুক্তিবিদ ও আইনজ্ঞরা আশঙ্কা করছেন, অপরাধীরা এর অপব্যবহার করে সাধারণ নিরীহ নাগরিকদের ফাঁসাতে পারে। তথ্যপ্রযুক্তি এখন এতটাই উন্নত যে, মোবাইল ফোন কোথা থেকে কে ব্যবহার করছে তা আঙুলের ছাপ ছাড়াই নির্ণয় করা সম্ভব। বায়োমেট্রিকস পদ্ধতি চালুর আগে শুধু অপরাধী নয়, ভিন্ন মতের একাধিক রাজনৈতিক নেতাকেও পুলিশ এই মোবাইল ট্র্যাকিং করে গ্রেফতার করছে। তাই নিরাপত্তার অজুহাতে নাগরিকদের অতি স্পর্শকাতর ব্যক্তিগত বিষয় নিয়ে বাড়াবাড়ি বন্ধে এবং ব্যক্তিগত মৌলিক অধিকার সংরক্ষণের দাবিতে ইতোমধ্যে আদালতে রিট আবেদন করা হয়েছে।